
Плевенчанин бе част от българската делегация на Европейските игри за хора с увреждания

Плевенчанинът Йордан Богданов е един от 16-те атлети с интелектуални затруднения на възраст от 16 до 37  години от България, които заминаха за Белгия, за участие в Европейските летни игри за хора с увреждания. Това сподели г-жа Габриела Аспарухова, председател на УС на Българската асоциация на лица с интелектуални затруднения (БАЛИЗ)-Плевен. Йордан е на 37 години и е състезател по боче, редовен участник в турнирите, които се организират в Плевен по този вид спорт. Той е избран през месец февруари 2014 чрез томбола между шестима кандидати да представя Плевен на игрите в белгийския град Антверпен. Те се проведоха от 9 септември и продължиха до 20-и. Участниците от България са от 14 града като Йордан е представителят от Плевен. С голямо вълнение той бе подготвен за пътуването му до Белгия. Получава едва 120 лв. пенсия на месец и тези средства не са му достатъчни, за да си закупи най-необходимото за да се чувства добре в Белгия. 37-годишният Йордан е с интелектуално затруднение, детска церебрална парализа. Състезател е по боче, член на Сдружение БАЛИЗ - Плевен и един от по-дейните младежи  включени в групите по самозастъпничество за хора с увреждания. Посещава и Дневния център за възрастни с увреждания. След като Община Плевен отпуска 200 лв. финансова помощ, Габриела заедно със   студентката Виктория Петкова помагат на Йордан да се подготви за участието си в игрите. Двете жени купуват дрехи, обувки и сак за Йордан. Всички разходи по пътуването и престоя на Йордан и другите атлети от страната се поемат от организаторите в Белгия и от Спешъл олимпикс – България.

Първото защитено жилище в Плевен е за възрастни хора с умствена изостаналост. Социалното заведение е с капацитет 10 места и в него работят 7 специалисти персонал. Предоставяните в него услуги са насочени към преодоляване социалната изолация на възрастни хора /над 18 години/ с умствена изостаналост. Целта е те да бъдат подпомогнати в тяхната социална интеграция и да възстановят изгубените си социални умения и навици. Проектът "Защитено жилище" на практика допълва пакета социални услуги, които могат да се получат в община Плевен.
Трети фестивал на старата градска песен, Самоков 2014

„Аз песен от сърце ти посветих,

с нея да останеш вечен.

Повярвай ми, аз пак те преоткрих,

Самоков тъй близък и далечен.”

Читалище-паметник „Отец Паисий 1859” и Община Самоков организираха Трети национален фестивал на старата градска песен „Самоков 2014”. За трета поред година, в последната седмица на септември (28.09), в града протече фестивалът на старата градска песен. Интересът към него не е малък и за изминалите две години са взели участие средно двадесет-тридесет групи и индивидуални изпълнители. Регламентът от предходните години се запазва същият, с малки изменения. Кметът на Самоков Вл. Георгиев, зам.-кметът В. Сайменов, председателят на читалището Ст. Пашов и акад. Бобевски поздравиха участниците при откриването. Фестивалът имаше конкурсен характер. Компетентно жури с председател акад. Бобевски оценяваше музикално – художествените качества на песните, изпълнението, в  стил на  старата  градска песен, съпровод, аранжимент и артистичното поднасяне на изпълненията в две категории – съпровод на живо и съпровод на синбек. Като най–добрите изпълнители бяха включени в гала-концерта. Раздадени бяха Първа, Втора и Трета награда и грамоти за участие за групи и индивидуални изпълнители, както и награда за най-добро изпълнение на шлагер, награда за авторска песен в стила на старата градска песен. Наградите на отличилите се състави и индивидуални изпълнители бяха връчени на гала-концерта,  който  се  проведе на  28 септември 2014 г. от 19.00 ч. Групите за стари градски песни от цялата страна представиха до три песни с  общо времетраене до 12 минути. Изявиха се певци от Варна, Габрово, Севлиево, Плевен, Хасково, Сопот, Петрич, Сандански, Пазарджик, Кюстендил и много други градове и села. Плевенските самодейци бяха представени от групите "Пей, сърце" при клуб на ул. Гренадирска 30 и "Планински звуци" при клуб Мизия, като ръководител и на двете е Живка Петрова. Нашите участници бяха удостоени с грамоти за участие във фестивала.

инж. Р. Петков, организатор клуб

28 септември- Международен ден на глухите

Международният ден на глухите се чества от 1951 г. когато на 19 септември в Рим, Италия, е създадена Световната федерация на глухите. Той се отбелязва всеки последен неделен ден от месец септември. Първите международни връзки на глухите хора в България датират от 1934 г., когато Дружеството на глухонемите се свързва с глухите от Германия чрез посредничеството на Фердинанд Урбих. На следващата година установило връзка и с организацията на глухите в Русия, а през 1937 г. - и с дружеството на глухонемите в Югославия. Български делегати с увреден слух участвали в редица техни конгреси, а техни делегати - в конгресите на Съюза на глухите в България. За първи път сериозен опит за международни контакти бил направен през 1955 г., когато тричленна българска делегация участвала в работата на Втория конгрес на Световната федерация на глухите. На следващата година българския съюз на глухите става член на трите международни организации на глухите - Световната федерация на глухите, Международният комитет на спорт на глухи и Международният комитет на тихия шах .

Международният ден на възрастните хора - 1 октомври се чества от 1991 г. по инициатива на ООН. В днешния бързо остаряващ свят хората от третата възраст играят все по-голяма роля в обществото. Човешкият живот се удължава, благодарение на завоеванията на медицината и развитието на икономиката, затова възрастните хора в 21 век водят много по-активен начин на живот от своите връстници преди 50 години. Те са по-здрави, по-жизнени, по-информирани, по-трудоспособни. На тази възрастова група в много страни разчитат в определени социални области. В Испания например  грижата за болните от всички възрасти в повечето случаи е поета изключително от възрастни хора - предимно възрастни жени. В Африка за голяма част от hiv позитивните се грижат вкъщи техните родители. След смъртта на болните, осиротелите деца се отглеждат от своите баби и дядовци (понастоящемм тази цифра е 14 милиона деца под 15 години).Ето някои любопитни цифри, съобщени от Световната здравна организация:

-През 2000 г. е имало 600 милиона хора над 60-годишна възраст;

-До 2025 г. те ще   бъдат 1.2 билиона, а до 2050 година – 2 билиона;

-Днес около две трети от всички възрастни хора живеят в развиващите се страни,   а до 2025 г.процентът ще бъде 75 %;

-В развиващия се свят най-много са възрастните хора над 80 години и това е най-бързо растящата група;

-Жените живеят по-дълго от мъжете във всички страни, като съотношението жени/мъже при най-възрастните е  2:1.

В много страни по света на този ден се провеждат различни мероприятия с цел да се привлече общественото внимание към проблемите на възрастните. Заедно с тематични изложби и концерти се организират срещи и беседи с политици и организации за обсъждане на проблемите, свързани с околна среда, здраве, образование и социални грижи, защото остаряването е привилегия, но и предизвикателство към всички аспекти в съвременното общество.

Целева помощ за отопление през

зимния период 2014-2015г.

От 1 Юли 2014г. започна приемането на молби за получаване на целева помощ за отопление през отоплителният сезон 2014/2015. Молба-декларация по образец се подава в дирекция “Социално подпомагане” по постоянен адрес от 1 юли до 31 октомври. В нея задължително се заявява видът на ползваното отопление - топлоенергия, електроенергия, твърдо гориво или природен газ, като при отопление с електроенергия и топлоенергия се представя за справка актуален клиентски/абонатен номер. В срок до 20 дни от подаване на молбата социален работник извършва социална анкета и определя правото на помощта.Целевата помощ се отпуска за период от пет месеца – 1 Ноември 2014г. до 31 март 2015г. Право на помощта имат лицата и семействата, които отговарят на следните условия :

• Да няма сключен договор за предоставяне на собственост срещу издръжка и/или гледане (освен в случаите, когато поелите задължения за издръжка и/или гледане са пенсионери, инвалиди, учащи се или безработни).

• Да не са продавали недвижимо имущество през последните 5г.

• Да не са пътували зад граница на собствени разноски през последните 12 месеца.

• Спестяванията на член от семейството да не надхвърлят 500 лв.

• Средномесечния доход за предходните шест месеца преди месеца на подаване на молбата-декларация да е по-нисък от диференцирания минимален доход за отопление.

Вести накратко

Поредното участие на незрящите плевенски шахматисти

По инициатива на спортен клуб "Феникс" към Регионална съюзна организация на ССБ гр. Монтана на 8 и 9 септември 2014 в града се проведе поредния Републикански турнир по шахмат за незрящи. Хотел-ресторант "Житомир"бе мястото, където премериха сили слепите шахматисти от цяла България. Гостуващите отбори бяха 6 с домакин клуб "Феникс". Той се финансира от Община Монтана, Съюз на слепите-София и РСО на ССБ-Монтана. Плевенският отбор бе воден от Володя Атанасов, Председател на ТСО на ССБ-Плевен и капитан на отбора и състезателите Ахмед Киримходжа и Тодор Величков. В крайното класиране те спечелиха отборното трето място, като бяха наградени с купа и бронзови медали.

Храни за диабетно болните

На 23 септември във фоието на ОАПС-Плевен бяха раздадени храни на болни от диабет. Те са предоставени от БАД по Национална програма "Хранене на социално слаби болни от диабет". Продуктите получиха 136 члена на асоциацията, които са социално слаби, по дадени от БАД критерии. Председателката на Регионалната организация Даниела Илиева раздаде храните по списък одобрен от УС на БАД-Плевен. Това е последният транш за тази година и в бъдеще за града ни. Следващите години програмата ще се реализира в други градове в страната.

Клубът в ЖК Дружба

През лятото на 2014 г. членовете на клуба в ЖК Дружба проведоха шест екскурзии до различни места в България. Еднодневна до Трявна, Дряново и Дряновски манастир, град Елена и Къпиновски манастир, град Пордим и Крушунските водопади, Враца и Врачешки манастир. Двудневна до Рилски манастир, Рупите, Петрич, Самуилова крепост, Мелник и нощувка в хижа Беласица, скътана в обятията на Беласица планина. На 20 септември те посетиха и празника на троянската сливова ракия и сливата в с. Орешак и гр. Троян.

инж. Р. Петков, организатор клуб

Носители на над 500 отличия се изявиха в Лауреатските дни „Катя Попова“

На фона на фотоизложба, представяща моменти от Лауреатските дни „Катя Попова“ бе анонсиран фестивалът. Тазгодишното е 29-то издание на музикалния фестивал, посветено на 90-та от рождението на именитата прима. То се проведе от 23 до 26 септември, като концертите бяха от 19 ч. в Драматично-куклен театър (ДКТ) „Иван Радоев“ и зала „Катя Попова“. Повече за проявата сподели Мартин Кърнолски, който организира Лауреатските дни за втори пореден път. Той отбеляза, че на плевенска сцена в рамките на фестивала се изявиха носители на над 500 награди, спечелени от конкурси на три континента. Участие взеха 17 изпълнители, заедно с Плевенска филхармония и диригентите Деян Павлов и Йордан Дафов. Сред тях, освен български музиканти, имаше и такива от Украйна, Русия, Белгия и Сърбия. Певците бяха двама – Доротея Доротеева и Петър Димов. Както Кърнолски сподели, през тази година в Лауреатските дни бяха представени не толкова популярни инструменти, като посочи, че сърбинът Никола Пекович свири на хармоника. В случая не става въпрос за устна хармоника, а по-скоро тип акордеон или баян, обясни организаторът на музикалния форум. И през тази година бе организирана фотоизложба със снимки от фестивала, а авторите на най-добрите фотографии бяха отличени. От своя страна, директорът на Плевенска филхармония, Любомир Дяковски, не скри, че би се радвал, ако участващите певци бяха повече на брой. Това, което не ми е достигало в последните издания на Лауреатските дни, е липсата на оперен спектакъл – нещо, което бе залегнало в статута на фестивала в далечните години, но да се надяваме, че в бъдеще ще можем да подсигурим и такъв спектакъл, сподели той.

Плевен за Плевен

Депутатите в европарламента искат достъпни за инвалидите уебсайтове

Членовете на Европейския парламент дадоха убедителна подкрепа за радикални промени, предложени от Комисията IMCO по предложението за директива за достъпност на уебсайтовете на органите от обществения сектор. 30 милиона граждани на ЕС, които са слепи или частично незрящи, са диспропорционално засегнати от недостъпни уебсайтове, така че Европейският съюз на слепите приветства съобщението, изпратено от Европейския парламент към правителствата на държавите от ЕС.

"Когато членовете на ЕП призовават за действие, ние смятаме, че членовете на Съвета следва да се вслушат и да се ангажират с демократичния процес", заяви президентът на EСС Волфганг Aнгерман.Директивата за достъпността на уебсайтовете на органите от обществения сектор е в списъка от работната програма. Обсъжданията в Съвета ще започнат до дни.

"Бездействието ще отложи новите правила за много месеци и следователно е изключително вредно за 30 милиона незрящи и слабовиждащи граждани на ЕС, които се опитват да получат достъп до информация и услуги онлайн. Хората със зрителна загуба са били изключвани от онлайн света за твърде дълъг период. EСС иска Съветът да приеме присърце този въпрос и да изпълни задълженията си по силата на Конвенцията на ООН за правата на хората с увреждания.

Съвети за добро здраве и дълголетие

Не пуши! Ако си пушач, направи всичко възможно да се откажеш. Трудно е, но ако   успееш, ще усетиш, че това е едно от най-важните неща, които си постигнал в   живота си.

Движи се всеки ден, прави поне 1000 крачки в бърз ход и на чист въздух. Ако е   възможно, отделяй и по няколко минути сутрин и вечер за най-обикновена   гимнастика и раздвижване.

Не консумирай концентриран алкохол повече от 50 мл и/или 1-2 чаши вино на ден, 

 ако нямаш противопоказания за пълна забрана. Можеш да замениш това количество   с 1-2 бири на ден.

Храни се редовно, най-малко 4-5 хранения, бавно в малки количества, които не   предизвикват тежест и ситост. Ограничи до минимум червените меса, дреболиите и   колбасите. Консумирай повече плодове, зеленчуци и риба от екологично чисти   райони и води. Пълни вегетариански дни -поне 2 пъти в седмицата. Повече   растителни мазнини /студено пресован зехтин, слънчогледово, ленено семе и ядки/ отколкото животински мазнини. Намали консумацията на бели рафинирани   брашна и тестени продукти. Ограничи до минимум пържените, солените и сладките   храни. Поддържай нормално тегло. Твоето тяло е дом за твоята душа и затова   трябва да е приятно и чисто, ако искаш и душата ти да е такава!

Пий повече течности, най-добре, възможно най-слабо минерализирани, неутрални води. Ограничи до минимум консумацията на газирани напитки и изкуствено   подсладени сокове.

Не се стискай и ходи редовно по малка и голяма нужда. Това е изключително важно за бъбреците, пикочния мехур, дебелото черво и здравето на целия организъм.

Постарай се да не влизаш в конфликтни ситуации, бъди отстъпчив, незлоблив, мъдър и добър към околните.

Не се тормози за неща, които нямат връзка с теб, твоите близки хора и родината  ти. Лошите мисли са отрова за твоето здраве.

Поставяй си лесно преодолими цели и ги преодолявай постъпателно. Не губи   чувството си за хумор, където и когато и да е. Ще изпиташ удоволствие от това и ще вървиш все по-нагоре с увереност.

Постарай се да осигуриш вкъщи добър и спокоен психоклимат за всички. Ако това   е невъзможно, въпреки големите и продължителните ти усилия, сменяй стереотипа   в посока към спокоен и уравновесен живот, без да навреждаш на околните. Не забравяй, че щастливо обвързаните хора са по-здрави и живеят статистически   достоверно по-дълго и по-щастливо от самотниците и мизантропите.

Не бъди скъперник! Повече давай, отколкото вземай.  По този начин съдбата ще   бъде благосклонна към теб с постоянна величина.

Постарай се да спазваш 10-те Божи заповеди, там е съсредоточена цялата мъдрост!
Всеки здравомислещ човек е наясно, че колкото по-голям е капиталът на една компания, толкова по-агресивни и инвазивни ще са нейните рекламни кампании, изработени от специалисти в бранша, способни да продадат абсолютно всичко, независимо от цената и оглушителната, най-често основателна критика. Все пак добре е да се знае, че рекламата като форма на внушение и масово разпространение на послания може да няма комерсиална цел, а да е социално ориентирана и в тези случай да е също толкова ефектна и резултатна, заради което и експертите, създаващи подобни рекламни материали, заслужават адмирации и уважение. Става дума за всички онези стратегически кампании, насочващи вниманието на обществото към каузи и проблеми, които са твърде непопулярни и неглижирани предвид важността им.  (Продължава в следващия брой)

